SR คว้า 2 โครงการใหญ่มูลค่าเกือบ 800 ลบ. ดัน Backlog ทะลุ 1.5 พันลบ.
SR คว้า 2 โครงการใหญ่มูลค่าเกือบ 800 ลบ. ดัน Backlog ทะลุ 1.5 พันลบ. โดยจะทยอยรับรู้รายได้ตั้งแต่ปีนี้ถึงปี 62 อีกทั้งยังอยู่ระหว่างรอลุ้นผลประมูลงานใหม่อีกจำนวนมาก
15 พ.ย. 2560

นายเกียรติ วิมลเฉลา ประธานเจ้าหน้าที่บริหาร บริษัท สยามราช จำกัด (มหาชน) หรือ SR เปิดเผยว่า บริษัทได้ลงนามในสัญญากับบริษัท อินเด็กซ์ อินเตอร์เนชั่นแนล กรุ๊ป จำกัด เพื่อรับงานโครงการก่อสร้างสถานีสูบถ่ายและปรับปรุงคลังน้ำมันบางปะอิน โครงการขยายระบบท่อขนส่งน้ำมันไปภาคเหนือ มูลค่าโครงการประมาณ 209.44 ล้านบาท 
“งานโครงการดังกล่าวบริษัทจะดำเนินการในส่วนของงานบริหารโครงการก่อสร้างงานวิศวกรรม งานจัดซื้อ งานก่อสร้างสถานีสูบถ่ายน้ำมันและระบบควบคุม บางปะอิน รวมถึงปรับปรุงคลังน้ำมันบางปะอิน เพื่อขยายระบบท่อขนส่งน้ำมันไปภาคเหนือ” นายเกียรติ กล่าว
นอกจากนี้ บริษัทยังได้รับความไว้วางใจจากบริษัท China Petroleum Pipeline Bureau (CPP) เพื่อรับงานโครงการท่อส่งก๊าซธรรมชาติบนบกจากสถานีควบคุมความดันก๊าซธรรมชาติราชบุรี-วังน้อยที่ 6 (RA#6) ไปยัง จ.ราชบุรี มูลค่าโครงการประมาณ 590 ล้านบาท
ขณะที่ปัจจุบันบริษัทมีปริมาณงานในมือ (Backlog) อยู่ที่ 1.5 พันล้านบาท เพิ่มขึ้นจาก ณ สิ้นไตรมาส 3/60 ที่มีคงเหลืออยู่ 701 ล้านบาท และจะทยอยรับรู้รายได้ตั้งแต่ปีนี้ถึงปี 62 นอกจากนี้บริษัทยังอยู่ระหว่างรอลุ้นผลประมูลงานใหม่อีกจำนวนมาก
“งานโครงการดังกล่าวทั้ง 2 โครงการ เป็นงานในลักษณะที่บริษัทมีประสบการณ์ความรู้ความเชี่ยวชาญในทุกๆ ด้านทั้งทีมงาน และเครื่องจักร ทำให้เรามีความพร้อม ที่จะสามารถส่งมอบงานตามสเปคที่ลูกค้ากำหนด และมั่นใจว่าจะสามารถส่งมอบงานได้ตามเวลาที่ตกลงกันไว้เช่นกัน” นายเกียรติ กล่าว